paragraph_text: Ubijen je 2. srpnja 1991. godine tijekom demonstracija ispred kasarne "Maršal Tito" (danas vojarna "Croatia") kada su građani Zagreba i Narodna zaštita (prva sveopća nadstranačka poluvojna hrvatska organizacija) Utrina i Travnog pokušali spriječiti izlazak kolone vojnih vozila i sedam tenkova koji su krenuli kao pojačanje postrojbama JNA angažiranih u napad na Sloveniju. Vatru su na nenaoružane demonstrante otvorili pripadnici JNA iz svojih oklopnih transportera. Neki su građani bacali molotovljeve koktele nadajući se da će ih uništiti. Pored građana otpor je pružala postrojba 2. "A" brigade ZNG koja je onda još bila dijelom MUP-a. Poginuo je Raveno Čuvalo i dvojica vojnika JNA, a ranjeno je devet civila i dva pripadnika 2. "A" brigade ZNG.